SKRIFTLIG FORESPØRGSEL E-1541/02

af Joke Swiebel (PSE) og Michael Cashman (PSE) til Rådet

(3. juni 2002)

Om: Den internationale forening ILGA og rådgivende status ved ECOSOC Spaniens adfærd

1. Kan Rådet bekræfte, at alle EU-medlemmer af ECOSOC under De Forenede Nationer (og alle tilstedeværende associerede lande) med undtagelse af Spanien den 30. april 2002 stemte for anmodningen fra den internationale forening af lesbiske og bøsser (ILGA) om at få rådgivende status ved FN?

2. Kan Rådet på ny bekræfte, at det er alle medlemsstaters holdning, at forskelsbehandling på grundlag af seksuel orientering er forbudt (chartret om grundlæggende rettigheder, art. 21), og at dette princip er retningsgivende for alle EU's og dets medlemsstaters aktioner, også i internationale fora?

3. Er Rådet enig i, at alle medlemsstater forventes at støtte Unionens udenrigspolitik (art. 11, stk. 2, i TEU)? Kan formandskabet forventes at fremme kohæsion og samhørighed i forbindelse med EU's aktioner i FN og udtrykke Unionens holdning (art. 18, stk. 2)? Kan Rådet forklare, hvorfor disse principper ikke er blevet fulgt i dette tilfælde?

4. Er Rådet klar over, at ILGA har rådgivende status ved Europarådet og af EU er anerkendt som legitim aktør i det civile samfund, dsv. at foreningen modtager økonomisk støtte under Fællesskabets handlingsprogram for bekæmpelse af forskelsbehandling som vedtaget af Rådet den 27. november 2000(1)?

5. Er Rådet klar over, at det af ILGA's vedtægter fremgår, at foreningen støtter FN's konvention om Barnets Rettigheder, fordømmer seksuel misbrug af børn og hverken fremmer eller søger at legalisere pædofili?

6. Hvorledes vil Rådet råde bod på, at kohærens og troværdighed i forbindelse med EU's menneskerettigheds- og antiforskelsbehandlingspolitik har lidt alvorlig skade på grund af dette frafald fra en medlemsstat, som for øjeblikket har EU-formandskabet?

(1) EFT L 303 af 2.12.2000, s. 23.

Svar

(8. oktober 2002)

1. Rådet er bekendt med EU-medlemsstaternes stemmeafgivning i ECOSOC den 30. april 2002, og det har noteret sig, at 29 medlemmer af ECOSOC stemte imod at give ILGA rådgivende status, medens kun 17 stemte for. Derfor tilsluttede ECOSOC sig NGO-udvalgets beslutning om, at ILGA ikke skal have rådgivende status.

2. I lyset af EU traktatens artikel 11, stk. 2, og artikel 18, stk. 2, er det beklageligt, når formandskabet ikke er i stand til forelægge EU's holdning i internationale organisationer; men Rådet kommenterer ikke den holdning, de enkelte medlemsstater indtager.

3. Rådet er naturligvis udmærket klar over, at ILGA har rådgivende NGO-status ved Europarådet og i øvrigt modtager støtte under Fællesskabets handlingsprogram for bekæmpelse af forskelsbehandling(1). ILGA's vedtægter er ligeledes Rådet bekendt.

4. På Det Europæiske Råds møde i Nice i dagene 7.-9. december 2000 proklamerede Rådet sammen med Europa-Parlamentet og Kommissionen EU-charteret om grundlæggende rettigheder. Rådet bekræfter på ny, at det lægger stor vægt på dette charters artikel 21, stk. 1, og det erkender, at NGO'er som ILGA yder et værdifuldt bidrag både til bekæmpelsen af forskelsbehandling og som talerør for mennesker, der udsættes for forskelsbehandling.

5. Rådet vil fortsat bestræbe sig på at sikre, at medlemsstaterne i overensstemmelse med EU-traktatens artikel 19 samordner deres optræden i internationale organisationer og på internationale konferencer og forsvarer de fælles holdninger i disse fora.

(1) EFT L 303 af 2.12.2000.